IQ OLYMPIÁDA 2018

Po ôsmy krát sa môžu žiaci 2. stupňa základných škôl a 1. stupňa osemročných gymnázií zapojiť do celoslovenskej súťaže IQ olympiáda. Sada logických úloh preverí schopnosti logicky uvažovať, pamäť, či samostatný logický úsudok. Nejde o dokazovanie vedomostí získaných štúdiom, teda v nej majú šancu všetky intelektovo nadané deti bez ohľadu na známky.

“Ambíciou IQ olympiády je vyhľadávanie talentov s nadpriemerným exaktným myslením s nadpriemerným inteligenčným kvocientom. Na súťaž sa deti nemusia zvlášť pripravovať, prvé kolo je on-line a deti na riešenie úloh potrebujú iba 30 minút. Často krát postupujúce deti prekvapia učiteľov aj rodičov. Deti v súťaži musia dokázať širokú škálu svojich intelektových schopností, ako napríklad verbálne schopnosti, priestorovú orientáciu, vrodenú logiku, pamäť či funkčnú gramotnosť. . Kreativitu detí skúmame pri riešení úloh tzv. praktickej inteligencie, kde neexistuje správne riešenie. Všetky spomenuté vlohy sú ideálnym predpokladom na rozvoj ich osobností a vlastností, ktoré si veľakrát vyžadujú individuálny prístup zo strany učiteľov a vychovávateľov,” hovorí Daniela Metesová, iniciátorka a hlavná organizátorka súťaže.

Olympiáda prebieha v troch kolách: školské kolo, regionálne semifinále a celoslovenské finále.

Do školského on-line kola sa deti môžu prihlasovať na stránke www.iqolympiada.sk, účasť v súťaži je vo všetkých kolách bezplatná. Minulý školský rok sa do súťaže sa zapojilo 14.114 detí zo 706 základných škôl a osemročných gymnázií z 372 miest a obcí celej Slovenskej republiky.

Súťaž organizuje Mensa Slovensko, nezisková organizácia združujúca nadpriemerne inteligentných ľudí.

**Harmonogram súťaže:**

|  |  |
| --- | --- |
| Kolo | Termín |
| Registrácia | 01.03.2018 – 31.03.2018 |
| Školské on-line kolo | 09.04.2018 - 13.04.2018 |
| Regionálne kolo - semifinále | 07.05.2018 – 11.05.2018 |
| Celoslovenské kolo - finále | 28.05.2018 |

Regióny sú tvorené geograficky:

**Západ** (Bratislavský, Nitriansky a Trnavský kraj), **07.05.2018**, od 9:00 – 13:00

Miesto konania: Anglicko/Slovenská bilingválna škola BESST, Limbová 3, Trnava

**Stred** (Banskobystrický, Trenčiansky a Žilinský kraj), **09.05.2018,** od 9:00 – 13:00 Miesto konania: Úrad Žilinského samosprávneho kraja, Komenského 48, Žilina

**Východ** (Prešovský a Košický kraj), **11.05.2018** , od 9:00 – 13:00

Miesto konania semifinále: Prírodovedecká fakulta UPJŠ v Košiciach, Jesenná 5, Košice

Finále sa uskutoční **28. mája 2018**  na Smolenickom zámku.

Do finále - celoštátneho kola bude pozvaných 20 najlepších účastníkov z každého z troch semifinálových kôl, spolu 60 detí. Na víťazov čakajú hodnotné ceny.